Randers-veteran om fansenes hyldest: Helt vanvittigt | Tipsbladet.dk
Superliga Victor Risager 12. Juli. 2020 kl. 12:33
Randers-veteran om fansenes hyldest: Helt vanvittigt
Johnny Thomsen glæder sig over Randers-fansenes hyldest i lørdagens kamp.
Af Victor Risager 12. Juli. 2020 kl. 12:33
Johnny Thomsen spillede sin måske sidste hjemmekamp som Randers FC-spiller lørdag aften, og den erfarne Superliga-spiller modtog en flot hyldest af kronjydernes fans. Og det var en fantastisk oplevelse, fortæller han til Randers Amtsavis.
Efter denne sæson siger Johnny Thomsen farvel til Randers FC, da parterne ikke har kunnet blive enige om en ny aftale, og det er en æra, der slutter. Højrebacken har således spillet mere end otte år hos kronjyderne og har udviklet sig til en fanfavorit.
Læs også:Randers-lejr vil følge sejr op med aggressivitet på Fyn
Det var også tydeligt søndag, hvor han blev hyldet med bannere med teksten ”Der er kun én Johnny Thomsen” og sang.
- Det er selvfølgelig helt vanvittigt, at man får stablet sådan noget på benene for min skyld. Det er en kæmpe cadeau til mig, og jeg kan da ikke undgå at blive rørt over det. Det var en fantastisk oplevelse, som jeg er meget glad for, siger Johnny Thomsen til Randers Amtsavis om hyldesten.
Læs også:LIVE: Sådan gik det til, da Randers kom bagud og vandt mod OB
Selvom den 38-årige højre back blev hyldet, gik dagen ikke helt som ønsket. Thomsen blev udskiftet efter knap 20 minutter med en skade, og han frygter, at det var hans sidste kamp for Randers FC.
- Nu skal jeg ned og scannes, og så må vi se, hvordan det ser ud. Men det er da klart, at det er ens tanke, at det er slut. Men omvendt så må vi lige se, hvad der kan gøres ved det, fortalte Johnny Thomsen til TV3 Sport efter kampen.
Randers FC skal møde OB igen næste søndag.